NETFLIXOVA DOKUMENTARNA SERIJA
Rano je jutro na ravnicama Bocvane.
Za ranjive mladunce to je mjesto opasno.
Izgubljeni mladunci divljeg psa sakrili su se da izbjegnu nevolje.
Daleko su od čopora koji ih štiti
i ne znaju što da rade.
U ovu ih je nevolju uvalila Duma.
Odvela ih je na krivi put i sada je uplašena.
Njezina sestra Venus možda ih uspije odvesti na sigurno.
Jednom u životu svaki mladunac
mora se izboriti za svoje mjesto u obitelji.
Sada je vrijeme da Venus povuče potez.
MJESTO ZA SEBE
Drevni grad nije najtipičnije mjesto na kojem ćete pronaći divlju bebu.
ŠRI LANKA, POLONNARUWA
Odozgo ovi hramovi i palače izgledaju napušteno.
Ali pogledajmo bolje.
Među ruševinama živi vragolasta družina…
obitelj cejlonskih makakija,
s osebujnim frizurama.
Život izgleda zabavno i bezbrižno,
ali u ovoj obitelji vlada hijerarhija.
Važno je tko je gore, tko je dolje i sve između.
Na samom dnu devetomjesečno je siroče, Amma.
Prije nekoliko tjedana mama joj je nestala.
Pretpostavlja se da je mrtva.
Bez nje malena je Amma potpuno sama.
Nema je tko grliti, uređivati
ni brinuti o njoj.
Majčino mlijeko nije dostupno, pa cijelo vrijeme traži hranu.
Iscrpljujuće je.
Ali ne nedostaje joj samo mamina ljubav i zaštita.
Bebe nasljeđuju majčin položaj u hijerarhiji,
a kako je siroče, Amma se ne uspijeva uklopiti.
Nitko ne želi imati posla s njom.
Svaki dan svjedoči svemu što propušta.
Beba Zach mladunac je alfa ženke.
Dobiva svu potrebnu ljubav i pažnju.
Ipak, unatoč svojem visokom položaju
čak trećina mladunaca poput Zacha neće preživjeti.
Amma se mora izboriti za svoje mjesto u čoporu
kako bi preživjela.
Spomenik Rankoth Vehera
družini je jedno od omiljenih mjesta za hranjenje.
Ostaci darova savršen su zalogaj.
Ništa neće propasti.
Napunit će svoje vrećice na obrazima
koliko god mogu.
Premda se život čini bezbrižan,
uvijek ima jedan makaki koji ostalima želi pokazati
tko je ovdje glavni.
A malena Amma laka je meta.
Pokušava se zauzeti za sebe,
ali bez pojačanja bespomoćna je.
U napad stiže još jedan mladunac.
Sad su joj oteli i ručak.
Pravit će se mrtva
dok zrak ne bude čist.
Život je ponovno podsjeća da je ljubav za kojom čezne još daleko.
BOCVANA, DELTA RIJEKE OKAVANGO
U južnoj Africi,
mladunci divljeg psa također su odvojeni od obitelji.
Izgubljeni su već tri sata i moraju brzo pronaći odrasle.
Ovdje vrebaju moćni neprijatelji.
Venus već pokazuje vještine koje nadilaze njezinu dob.
Nanjušila je trag Bambe koji ih čuva.
Ali teritorij je čopora golem.
Kako bi ga pratila, morat će se osloniti i na vid i na njuh.
Zbog Dume su se mladunci i izgubili…
pa prepušta Venus glavnu riječ.
Nakon višesatne potrage obitelji i dalje nema traga.
Venus i njezina družina iscrpljeni su.
Ali ovo nije prikladno mjesto za odmor.
Slon bi lako pregazio neiskusno mladunče.
Ženka, vođa krda, šalje upozorenje.
Venus ga prima na znanje
i odvodi malenu družinu od opasnosti.
Cijelo poslijepodne
mladunci nisu uspjeli pronaći odrasle.
Na kraju, Venus ih odvodi natrag u savanu
gdje su ih zadnji put vidjeli.
Sad se mogu samo nadati da ih je dovela na pravo mjesto.
I jest.
Vješta i odvažna Venus uspjela je ponovno okupiti čopor.
Čeka je svijetla budućnost.
Borba za mjesto pod zvijezdama često podrazumijeva timski rad.
ENGLESKA, NORFOLK
Ali neke bebe samo žele biti glavne.
Skriven u zabačenom jezeru,
jedan se par priprema za dolazak mladunaca.
Par trstenjaka cvrkutića ovdje ima gnijezdo s pet dragocjenih jaja.
Ove malene, krhke ptice pred sobom imaju težak zadatak.
Dok jedna grije njihove neizlegle potomke,
druga odlazi po hranu.
A sada, nakon 11 dana,
izgledao im se prvi ptić.
Slijep je i jedva drži glavu uspravno.
Marljivi par daje sve od sebe kako bi nahranio zahtjevnog prvorođenca.
Kad su ostavili gnijezdo bez nadzora, počelo se događati nešto neobično.
Sićušni ptić star tek jedan dan
izbacio je ostala jaja iz gnijezda.
Svoje mjesto u obitelji može zauzeti samo na jedan način,
tako da se riješi konkurencije.
Ali to nije trstenjak cvrkutić.
To je kukavica.
Prije 11 dana njegova se mama ušuljala u gnijezdo,
izvadila jedno jaje trstenjaka i zamijenila ga svojim,
koje izgleda gotovo identično.
Zatim je nestala.
A vrijedni roditelji trstenjaci
nemaju pojma da ovaj zločesti uljez nije njihov.
Obavio je prvi dio svoje misije,
da postane središte pozornosti kao jedini ptić u obitelji.
Na otoku Šri Lanka
veliki čopor makakija uživa u druženju s obitelji.
Uređivanje je svima najdraža aktivnost.
Održava ih zdravima i međusobno zbližava.
Ali netko u njoj ne može sudjelovati.
Maleno siroče Amma i dalje je sama otkako je izgubila mamu.
Daleko od topline obitelji
laka je meta.
Među ruševinama žive i psi lutalice.
Oni su makakijima najveća prijetnja.
Kako na nju nitko ne pazi, Amma toga nije svjesna.
No netko u ekipi uočio je opasnost.
Alarm se aktivirao.
Malenog Zacha mama je odnijela na sigurno,
a Amma se, kao inače, mora sama pobrinuti za sebe.
U zadnji se tren popela na stablo.
Ali cijelo je iskustvo uznemirujuće.
Kad se družina okupi…
i Amma želi sudjelovati.
Ali kao i obično, svi je ignoriraju.
Zach je očiti miljenik.
Amma im prilazi, u nadi da će je primijetiti.
Uspjelo joj je.
Alfa mužjak počinje je uređivati.
Amma ponizno liježe u pokušaju da zadrži njegovu pozornost.
Ali gotovo je.
Obitelj je i dalje ne prihvaća.
U delti rijeke Okavango u Bocvani
čopor divljih pasa opet je na okupu i oporavlja se od nemilog događaja.
Odrasli su dugo tražili mladunce,
pa sada umiru od gladi.
Glavni je prioritet pronaći hranu.
Mladuncima je pak igra najvažnija.
Dumi se vratilo samopouzdanje.
Još ne odustaje od ideje da bude glavna.
Ako Venus želi postati vođa čopora,
mora biti sposobna preuzeti kontrolu.
Bamba je nešto ugledao na čistini.
Lov počinje.
Mladunci ove dobi obično ne slijede plijen,
ali tako je blizu da ne mogu odoljeti.
Odrasli odmah navaljuju na ulov.
Ali brzo ustupaju mjesto mladuncima.
U ovoj obitelji mladunci su uvijek na prvom mjestu.
Vrijeme obroka nije samo prilika da se nahrane.
To je i prilika da pokažu snagu.
Duma se nateže s Venus za kost,
no Venus joj ne popušta.
Hrabro se suočava s njom i uzima dio plijena sebi.
Ovom se pobjedom istaknula.
Odrasli koriste priliku i uzimaju novu porciju.
No Venus im još ne dopušta da dođu na red.
Tjera sve odrasle ohrabrena novostečenim samopouzdanjem.
Odvažan je to potez.
Svima daje do znanja da ima sve što vođa čopora treba imati.
Nakon što se dokazala, odvodi mladunce do vode.
Buduća alfa ženka.
Utvrditi svoj položaj unutar obitelji
mnogo je lakše kada si jedinac.
U Engleskoj, mladunci uz jezero
brzo odrastaju.
No jedan je mladunac stasao više od ostalih.
Ova je kukavica jedinac, pa se ne mora nadmetati s braćom.
Isplati se biti u središtu pozornosti trstenjaka,
čak i kad je pomalo tijesno.
Njegovi surogat-roditelji još ne primjećuju ništa neobično,
ali nose se s teškim zadatkom dok nastoje zadovoljiti njegove potrebe.
Ne mogu ignorirati njegove molećive pozive.
Ovaj brižni par daje sve od sebe da ga zaštiti.
Ali teško je glumiti kišobran nečemu pet puta većem.
Ptić čisti svoje perje i napokon je spreman
odletjeti iz gnijezda.
Srećom, uspijeva sigurno sletjeti.
Njegovi premoreni roditelji još se ne mogu opustiti.
Još će nekoliko tjedana tražiti besplatne obroke.
Kad bude star samo dva mjeseca,
morat će preletjeti put od 8000 kilometara do Afrike
i snaći se potpuno sam
u ovom velikom svijetu.
U Šri Lanci
usamljena ženkica makakija Amma trudi se uklopiti mnogo bliže domu.
Potpuno sama,
svaki se dan iznova silno trudi pronaći hranu
i izbjeći nevolje.
I vječno se nada utješnom zagrljaju
drugog člana obitelji.
Družina je danas došla do ribnjaka s lopočima.
Najdraže im je jesti sočne pupoljke
tik ispod površine.
Ali moraju biti oprezni.
Ovamo često zalazi i prugasti varan.
A maleni makaki bio bi lak plijen.
Čak je i veliki mužjak uznemiren.
Ali malena Amma skapava od gladi.
Odlučila je riskirati.
Družina ju je dugo ignorirala, a sad su svi pogledi upereni u nju.
Svojom hrabrošću Amma je pokazala obitelji
da se nema čega bojati.
I sada je svi slijede.
Nakon voća i lišća pupoljci ljiljana dobrodošla su promjena.
Gotovo su svi usredotočeni na gozbu.
Ali Amma zna da uvijek treba biti na oprezu.
I nije dugo trebalo.
Upozorava ostatak družine.
Doručak je gotov.
Amma je brzo reagirala i cijela se obitelj sklonila na stabla.
Beba Zach i njegova važna mama pronašli su najbolje mjesto.
I svi imaju koga zagrliti.
Osim Amme.
Možda je malena, ali je itekako sposobna.
Svakako je dokazala da je dragocjen član ove obitelji.
Starija joj ženka prilazi.
Napokon, zagrljaj.
Ammu je obitelj napokon prihvatila.
Prvi put od majčina nestanka ima priliku odmoriti se.
U zagrljaju svoje obitelji.
Tamo gdje joj je i mjesto.
Amma je pronašla željenu ljubav i toplinu,
no neke bebe
otpočetka se suočavaju s hladnim, negostoljubivim svijetom.
Malenom carskom pingvinu
vrlo niske temperature tek su jedan od problema.
Morat će se namučiti da preživi u ovom najsurovijem domu.
Prijevod titlova: Martina Grujić